আমেরিকা থেকে এসেছি কয়েক দিন আগে। এখনো এক সপ্তাহ হয়নি। বন্ধুদের সাথে দেখা সাক্ষাত করে বেড়াচ্ছি। এরকম একদিন দুপুরের শেষে এক বন্ধুর বাসা থেকে নিজের বাসায় ফিরছি। আমাদের বাসার সামনে আসতেই দেখি নীচে আব্বা দাঁড়িয়ে আছে। আব্বা আমাকে দেখে হেসে বলল যে, তাড়াতাড়ি উপরে যা, তোর এক আমেরিকা ফেরৎ বন্ধুর বউ এসেছে। একটু অবাক হলাম। কে আসল আবার? আব্বা সহ উপরে আসলাম। ঘরে ঢুকে দেখি বেশ লম্বা সুশ্রী একটি মেয়ে সাবলীল ভাবে কথা বলে যাচ্ছে আম্মার সাথে। আবার অবাক হলাম। মেয়েটাকে আমি চিনতে পারলাম না। আমার মা আমাকে বললো কলোনিতে থাকত তোদের সাথের বাবুর বউ। আমি বুঝতে পারলাম না কি হচ্ছে? বাবু কবে আবার আমেরিকাতে গেল? বাবুর যে সাইজ এই মেয়ে তার চেয়ে এক হাত লম্বা। সন্দেহ বাড়তে লাগল। তাকে জিজ্ঞেস করলাম, আমেরিকার কই থাক? বলল আমার ভাইয়ের এপার্টমেন্ট এর থেকে দু’ই এপার্টমেন্ট দূরে থাকে। আরও প্রশ্ন করতে গেলে আমাকে বলল, “তুমি আগে ফ্রেশ হয়ে আস, বাইরে থেকে এসেছ”। এবার আমার মনে পুরাপুরি সন্দেহ ঢুকে গেল। তাড়াতাড়ি রুমে এসে আমার ডলার আর ল্যাপটপ সহ সব জিনিস সেইফ জায়গায় রাখার চেষ্টা করলাম। একটু পর আম্মা আমার রুমে নক করলো। আমি দরজা খুলতেই আম্মা এসে আমাকে বলল, “তোর কাছে দশ হাজার টাকা আছে, আমাকে এখন দে আমি তোকে পরে দিয়ে দিব”। আমি তো বুঝে গেলাম কি হতে যাচ্ছে। আমি দরজা আটকিয়ে আম্মা কে বললাম ওকে এখনি বের হয়ে যেতে বল। তুমি বুঝতে পারতেছ না ও কেন আসছে? তারপরও আম্মা আমার কথা বিশ্বাস করতে চাইলনা। আমাকে বলতে লাগলো আস্তে কথা বল। আমার তো আমার মায়ের উপর মেজাজ পুরো খারাপ হয়ে গেল। আমি সহ যখন আম্মা আমার রুম থেকে বের হলাম এরপর দেখি ঐ মেয়েটা আম্মার হাতে কিছু টাকা দিচ্ছে যা কিছুক্ষণ আগে আমার মা সরল মনে তার হাতে দিয়ে দিয়েছে। আমি রুমে এসে আবার বের হতেই দেখি মেয়েটা নেই, বারান্দায় এসে দেখি মেয়েটা রিকশা নিয়ে চলে যাচ্ছে। আম্মার রুম আটকানো দেখে ভয় পেয়ে গেলাম। আম্মাকে আবার কিছু করে গেল নাকি? আল্লাহর নাম নিয়ে দরজা খুলে দেখি না আম্মা ভালই আছে। আমি বললাম মেয়েটাতো ভেগেছে। আম্মা বলল আস্তে কথা বল, এখনো সে ড্রয়িং রুমে বসে আছে। আমি আম্মাকে বললাম তুমি এত বোকা কেন? কেন বুঝতে পারনাই যে, মেয়েটা যে একটা ভদ্র ছিনতাইকারী। আমি আমেরিকা থেকেই অনেক বার বলেছিলাম যে এরকম করে আরো অনেকের বাসায় এসে তারা এর আগে এরকম বাইরে থাকার গল্প বলে টাকা নিয়ে গেছে।